ข้อกำหนด ก.อ. ออกตามความในพระราชบัญญัติระเบียบข้าราชการฝ่ายอัยการ พ.ศ. 2521 ว่าด้วยหลักสูตรและวิธีการสอบคัดเลือกเป็นอัยการผู้ช่วย

ข้อกำหนด ก
ข้อกำหนด ก.อ.
ออกตามความในพระราชบัญญัติระเบียบข้าราชการฝ่ายอัยการ
พ.ศ. ๒๕๒๑
ว่าด้วยหลักสูตรและวิธีการสอบคัดเลือกเป็นอัยการผู้ช่วย[๑]
  

อาศัยอำนาจตามความในมาตรา
๓๔ แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ก.อ.
กำหนดหลักสูตรและวิธีการสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยไว้
ดังต่อไปนี้

ข้อ
๑ ให้ยกเลิกข้อกำหนด ก.อ.
ออกตามความในมาตรา ๓๔ แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑
ว่าด้วยหลักสูตรและวิธีการสอบคัดเลือกเป็นอัยการผู้ช่วย ลงวันที่ ๒๖ สิงหาคม พ.ศ.
๒๕๓๐ และให้ใช้ข้อกำหนด ก.อ. ฉบับนี้แทน

ข้อ
๒ ลักษณะวิชาที่กำหนดให้สอบ คือ
กฎหมายแพ่งและพาณิชย์ กฎหมายอาญา กฎหมายวิธีพิจารณาความแพ่ง
กฎหมายวิธีพิจารณาความอาญา กฎหมายลักษณะพยาน พระธรรมนูญศาลยุติธรรม
กฎหมายลักษณะล้มละลาย กฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวง
กฎหมายว่าด้วยพนักงานอัยการ และภาษาอังกฤษ

ข้อ
๓ เมื่อกรมอัยการเสนอ ก.อ.
เพื่อจัดให้มีการสอบคัดเลือกให้ ก.อ. กำหนดวัน และเวลายื่นใบสมัครสอบ
และแต่งตั้งคณะกรรมการสอบคัดเลือกขึ้นชุดหนึ่ง ประกอบด้วยประธานกรรมการ
และกรรมการตามจำนวนที่จำเป็น

ข้อ
๔
ให้มีทั้งการสอบข้อเขียนและการสอบปากเปล่า

ข้อ
๕ การสอบข้อเขียนมี ๓ วัน
โดยให้มีการเว้นวันในระหว่างการสอบตามที่คณะกรรมการสอบคัดเลือกเห็นสมควร คือ
ก.
วันที่หนึ่ง กฎหมายแพ่งและพาณิชย์ และกฎหมายอาญา จำนวนข้อสอบรวม ๑๐ ข้อ เวลา ๔
ชั่วโมง คะแนนเต็ม ๑๐๐
ข.
วันที่สอง กฎหมายวิธีพิจารณาความแพ่ง กฎหมายวิธีพิจารณาความอาญา
และกฎหมายลักษณะพยาน จำนวนข้อสอบรวม ๑๐ ข้อ เวลา ๔ ชั่วโมง คะแนนเต็ม ๑๐๐
ค.
วันที่สาม พระธรรมนูญศาลยุติธรรม กฎหมายลักษณะล้มละลาย
กฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวง กฎหมายว่าด้วยพนักงานอัยการ
จำนวนข้อสอบรวม ๘ ข้อ เวลา ๓ ชั่วโมง ๓๐ นาที คะแนนเต็ม ๘๐ และวิชาภาษาอังกฤษ
จำนวนข้อสอบสุดแต่คณะกรรมการสอบคัดเลือกเห็นสมควรเวลา ๑ ชั่วโมง คะแนนเต็ม ๒๐

ข้อ
๖
การสอบปากเปล่าให้กระทำโดยวิธีถามผู้สอบเรียงตัวในลักษณะวิชาดังกล่าวในข้อ
๒ ตามแต่กรรมการจะเห็นสมควร กำหนดเวลาคนละไม่เกิน ๑๕ นาที คะแนนเต็ม ๑๐๐

ข้อ
๗ การออกข้อสอบและวิธีการตรวจ
ให้เป็นไปตามที่ประธานกรรมการสอบคัดเลือกจะได้กำหนด

ข้อ
๘
ผู้สอบต้องได้คะแนนสอบข้อเขียนไม่ต่ำกว่าร้อยละ ๕๐
ของคะแนนสอบข้อเขียนทั้งหมดจึงจะมีสิทธิเข้าสอบปากเปล่า
และต้องได้คะแนนสอบข้อเขียนกับสอบปากเปล่ารวมกันไม่น้อยกว่าร้อยละ ๖๐
ของคะแนนทั้งสองอย่างรวมกัน จึงจะถือว่าเป็นผู้สอบคัดเลือกได้

ข้อ
๙
ให้ประธานกรรมการสอบคัดเลือกกำหนดวัน เวลา และสถานที่สอบข้อเขียน
แล้วประกาศให้ทราบล่วงหน้าก่อนวันเริ่มสอบอย่างน้อย ๑๕ วัน
ให้ประธานกรรมการสอบคัดเลือกกำหนดวัน
เวลา และสถานที่สอบปากเปล่า แล้วประกาศให้ทราบล่วงหน้าก่อนวันเริ่มสอบอย่างน้อย ๗
วัน

ข้อ
๑๐
ผู้สมัครสอบต้องยื่นใบสมัครตามแบบของกรมอัยการต่อเจ้าหน้าที่ ณ
สถานที่และวันเวลาตามที่จะได้กำหนดไว้

ข้อ
๑๑ เมื่อได้มีการสอบคัดเลือกแล้ว
ก.อ. จะได้ประกาศรายชื่อผู้สอบคัดเลือกได้เรียงตามลำดับคะแนนไว้ ณ กรมอัยการ


ให้ไว้ ณ วันที่ ๑๗
กุมภาพันธ์ พ.ศ. ๒๕๓๑
พลเอก ประจวบ สุนทรางกูร
รัฐมนตรีว่าการกระทรวงมหาดไทย
ประธาน ก.อ.































ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๑๐๕/ตอนที่ ๓๕/ฉบับพิเศษ หน้า ๑๔/๔ มีนาคม ๒๕๓๑